 भारत दी सब्भनें थमां महत्वपूर्ण प्रक्रिया, लोकतांत्रिक प्रक्रिया जिस्सी चुनांऽ गलाया जंदा ऐ, नोहाड़े लोकें दी हिस्सेदारी दे संदर्भ च एह् मसूस कीता गेआ ऐ जे राजनीति च नैतिकता ते असूलें उप्पर बेह्‌तर उत्साह् भारी र’वा करदा ऐ।  सब्भै पार्टियां राजनैति दे हर स्तर उप्पर फैसले लैने दा अधिकार जिस बेल्लै चहेतें ते राजवंशी राजनीति कश हुंदा ऐ ते जिस बेल्लै दल-बदलुएं सनें आया राम गया राम अपनी बेशर्मी कन्नै कदें एह्‌‌‌दे लेई ते कदें नोहाड़े लेई बदलदे न; जिस बेल्लै नफरतें भरोची राजनीति दी नां छड़ी सराह्‌ना कीती जंदी ऐ बलके ओह्‌दा सुआगत बी कीता जंदा ऐ ते जिसलै गल्ल राजनीति विचारधारा दी गै नेईं र’वै तां इस गल्ला दा जश्न मनाने दी कोई तुक्क नेईं बनदी जे देश दी जनता गी मतदान दा अधिकार थ्होआ करदा ऐ।  रिआसत जम्मू-कश्मीर च जित्थें लोकें गी ठगने ते बोस वोटिंग दा अपना इक इतेहास रेआ ऐ उत्थैं गै किश हिस्सें च आम जनता लेई चुनांऽ दे मायने रक्खदे न इस गल्ला गी जेकर छोड़ी बी दित्ता जा तां बी पूरे देश च एह् इक भावनाशुन्य मामला ऐ।  बड़ी गै लोकतांत्रिक ते सभ्यता आह्‌ली कुसै चीजै च जेकर सीनाजोरी ते हिंसा दा तड़का लाई दित्ता जा तां एह् सोचने दी लोड़ पेई जंदी ऐ जे एह् केह् होआ करदा ऐ।  चुनाएं दी बह किश इस्सै चाल्ली दी क्हानी ऐ की जे एह् चुनांऽ शासन च जनता दी हिस्सेदारी नेईं बलके छड़ा इक तमाशा बनियै रेई गेदे न।  समां उनें बजहें दे बारे च सोच-वचार करने दा ऐ जेह्‌ड़ियां स्हाड़त्र्टी लोकतांत्रिक शासन प्रणाली सने राजनीति गी बमार करने दा कम्म करा’रदिआं न।  बड़ा किश इस बैहमै दी बजाह कन्नै बी होआ करदा ऐ जे भारत इक खुशहाल देश ऐ।  मिथ्या ते दखावे नै केईं चाल्ली दिआं गल्त अफवाहीं फलाई दियां न।  उंदे चा इक ते एह् ऐ जे भारत दी राजनीति राजवंश उप्पर अधारत ऐ जिनेंगी उच्च स्तर उप्पर राजनीतिक पार्टिएं दा समर्थन हासल हुंदा ऐ ते ओह् जनता दे बश्कार खरी मती तरक्की करदे जंदे न की जे बचारी जनता कश ऐसे नेताएं गी स्वीकार करने दे अलावा होर कोई चारा गै नेईं हुंदा ऐ। 